༄༅། །གཞལ་ཡས་ཁང་གི་རྣམ་པར་བཤད་པ་སྐལ་བཟང་རྣམས་ཀྱི་མ་རིག་པའི་ལིང་ཐོག་སེལ་བའི་མིག་ཐུར་བཞུགས་སོ།། ན་མོ་གུ་རུ་བུདྡྷ་དྷྭ་ཛ་ཡེ། གཞལ་ཡས་ཁང་གི་སྡོམ་ནི། འོག་གཞི་ལོགས་དང་སྟེང་ཐོག་དང་། །སྒོ་དང་རྟ་བབས་ལྔ་ཡིས་བསྡུས། །དང་པོ་འོག་གཞི་པདྨ་ཉི་མ་དང་། །སྣ་ཚོགས་རྡོ་རྗེ་རྣམ་པ་གསུམ། །དང་པོ་ནི། གཞལ་ཡས་ཁང་གི་གདན་དུ་གྱུར་པའི་སྣ་ཚོགས་པདྨ། བླ་མེད་ཀྱི་སྐབས་སུ་རྒྱ་བོད་ཀྱི་པཎ་གྲུབ་ཕལ་ཆེར་མི་བཞེད། གལ་ཏེ་བཞེད་ན་འདབ་མའི་གྲངས་ནི་སྤྱི་བོའི་རྩ་འདབ་སོ་གཉིས་མཚོན་པས། ཕྱོགས་རེར་འདབ་མ་བརྒྱད་བརྒྱད་དེ་སོ་གཉིས་བྱ་གསུངས། གཉིས་པ་ནི། ཉི་མའི་དཀྱིལ་འཁོར་ལ་སྲབ་འཐུག་གི་བཤད་པ་མ་བྱུང་ཞིང་། རྒྱ་ཚད་ནི་པད་གདན་ཡོད་པ་ལྟར་ན། པད་ལྟེ་དང་། ཉི་མ་དང་། སྣ་ཚོགས་རྡོ་རྗེའི་ཤར་ནུབ་ཀྱི་ར་རྩེའི་བར་མཉམ་པས་ན་དེ་གསུམ་གྱི་རྒྱ་ལ་ཆ་ཕྲན་རེ་བཞི། པད་ར་མེད་ན་ཟུར་ཐིག་རྩེ་ནས་བསྐོར་བས་ཟླུམ་པོ། དེའི་རྒྱ་ལ་རེ་བརྒྱད་ཡོད་དོ། །ཁྱམས་ཀྱི་ཁ་དོག་ནི་ལྗང་སེར་ཡིན་ཏེ། འོག་གི་པད་ལྟེ་སེར་པོ་དེས་ཁ་དོག་བསྒྱུར་བའི་ཕྱིར། ཞེས་ཕྲེང་བ་མཁན་པོ་ཟེར། རང་ལུགས་ལ་གཞལ་ཡས་ཁང་གི་རྒྱན་ཁ་དོག་སྣ་ཚོགས་འཆར་བས་ན་ལྗང་ཁུར་བྱས་པས་ཁ་དོག་སྣ་ཚོགས་མཚོན་གསུངས། དབང་ཆུར་ཁྱམས་སྔོན་པོར་གསུངས་པ་ནི་པད་ར་མེད་པར་རྡོ་རྗེའི་ས་གཞི་ལ་དགོངས་པའོ། །གསུམ་པ་སྣ་ཚོགས་རྡོ་རྗེ་ནི། ཀླུ་བྱང་གིས། རྟ་བབས་རྡོ་རྗེ་རྩེ་མོ་ཅན། །ཞེས་བཤད་པས། ལྟེ་བའི་རྒྱ་ནི་མདའ་ཡབ་ཀྱི་ཐིག་དང་ཐ་མི་དད་དུ་ཡོད་ལ། ཆ་ཆེན་བཅུ་གཉིས། དབྱིབས་ནི་གྲུ་བཞི་དང་། དཔངས་ལ་ཆ་ཆེན་གཅིག་ཡིན་ཏེ། དབུས་རའི་སྐེད་པ་སྦོམ་པ་ལ་ཆ་ཆེན་གཅིག་ཡོད་པར་ཐིག་གི་རིགས་པས་འགྲུབ་ཅིང་། དེ་དང་སྣ་ཚོགས་རྡོ་རྗེའི་ལྟེ་བའི་འཐུག་སྲབ་མཉམ་ཞིང་། འོག་གཞི་ལ་ཐུག་པར་མཚུངས་པའི་ཕྱིར་རོ། །དབུས་རའི་རིང་ཐུང་ནི་ཆ་ཆེན་གཉིས་ཡིན་ལ། རའི་གྲངས་ནི་རྟེན་འབྲེལ་བཅུ་གཉིས་མཚོན་པས་ཕྱོགས་རེར་ར་གསུམ་གསུམ་སྟེ་ར་བཅུ་གཉིས་སམ། ཡང་ན་འཇིག་ལྟ་ཉི་ཤུ་འཇོམས་པ་མཚོན་པས་ཕྱོགས་རེར་ར་ལྔ་ལྔ་སྟེ་ཉི་ཤུ་བྱེད་པ་གང་བདེའོ། །གཡས་གཡོན་གྱི་རའི་སྐེད་པ་སྦོམ་པ་ལ་ཆ་ཕྲན་གསུམ་ཆུ་སྲིན་གྱི་ཁ་ནས་འཐོན་པ་མན་ཆད་སྲིད་དུ་དབུས་ར་དང་མཉམ་པའོ། །ཁ་དོག་ནི་ཕྱོགས་མདོག་ཏུ་བྱེད་པའམ། རྩེ་ལྔ་པ་ལ་ནང་མ་ཕྱོགས་མདོག་དང་། ཕྱི་མ་དེ་བཞིན་གཤེགས་པའི་མདོག་ཏུ་བྱ་བ་ཕྲེང་བར་བཤད། རའི་འཐོན་ཚུལ་ནི་རྩེ་གསུམ་པ་བྲིས་པ་ལྟར་ཡིན། རྩེ་ལྔ་པ་ལ་གཡས་གཡོན་དུ་སྦགས་ནས་བྱེད་པ་ཡིན་ཏེ། ར་ཡི་བློར་ཡང་གཞན་ཉིད་དོ། །ཞེས་བཤད་པའི་ཕྱིར་རོ། །དེ་རྣམས་ཀྱིས་འོག་གཞི་བསྟན་ནས། དེའི་སྟེང་དུ་གཞལ་ཡས་ཁང་བྱེད་ཚུལ་མི་གཅིག་པ་དུ་མ་ཞིག་འབྱུང་ཡང་། རང་ལུགས་བྱ་རྒྱུད་ཀྱི་ནོར་བུ་རྒྱས་པའི་གཞལ་མེད་ཁང་གི་གཞུང་ལས། ས་ཕྱོགས་དེར་རིན་པོ་ཆེ་སྣ་བདུན་གྱི་ཁང་པ་བརྩེགས་མ་གྲུ་བཞི་པ་ཀ་བ་བཞི་གཟུག་པ། སྒོ་བཞི་དོད་པ་མཉམ་པ་ཉམས་དགའ་བ་ཤིན་ཏུ་རྣམ་པར་ཆེ་བ། ཆེས་མཛེས་པར་བྱས་པ། བཀྲ་བ། བལྟ་ན་སྡུག་པ། ཐེམ་སྐས་བཞི་དང་ལྡན་པ། འཕངས་སུ་དཔག་ཚད་གསུམ་ཡོད་པ། རྒྱར་དཔག་ཚད་ལྔ་ཡོད་པ་ཞིག་བྱུང་ངོ་། །ཞེས་པའི་རྗེས་སུ་འབྲངས་ནས། དེའི་དོན་ནི་གཞལ་ཡས་ཁང་གི་རྒྱ་ལ་དཔག་ཚད་ཇི་ཙམ་ཡོད་པ་དེ་ལྔར་བགོས་པའི་ཆ་གསུམ་པོ་དེ། དཔངས་སུ་ཡོད་པ་བསྟན་ལ། རྒྱུ་མཚན་དེས་ན་འདིར་ཡང་གཞལ་ཡས་ཁང་གི་རྒྱ་ལ་ཆ་ཕྲན་སོ་གཉིས་ཡོད་པའི་སུམ་ཅུ་པོ་དེ་ཆ་ལྔར་བགོས་པའི་ཆ་རེ་རེ་ནི་ཆ་ཕྲན་དྲུག་རེ་ཡིན་ལ། ཆ་དེ་འདྲ་བ་གསུམ་ནི་དྲུག་གསུམ་བཅོ་བརྒྱད་དོ། །ལྷག་མ་ཆ་ཕྲན་གཉིས་ནི་ཐིག་སྐུད་བཅུ་ཡིན་པས། དེ་ལྟར་བགོས་པའི་ཆ་ཆེན་རེ་ནི་ཐིག་སྐུད་གཉིས་ཏེ། ཆ་དེ་འདྲ་གསུམ་ནི་ཐིག་སྐུད་དྲུག་ཡིན་ལ། དེ་ཡང་ཐིག་སྐུད་ལྔ་ནི་ཆ་ཕྲན་གཅིག་ལྔ་ཆ་གཅིག་འབྱུང་བས། ཆ་ཕྲན་གཅིག་དང་ལྔ་ཆ་འདི་སྔར་གྱི་ཆ་ཕྲན་བཅོ་བརྒྱད་དང་བསྡོམས་ནས་ཆ་ཕྲན་བཅུ་དགུ་དང་ལྔ་ཆ་གཞལ་ཡས་ཁང་གི་ཕྱིའི་གྲུ་བཞིའི་དཔངས་ལ་ཡོད་དགོས་སོ། །དེ་ལྟར་ན། ལོགས་ལ་རྩིག་པ་ཕ་གུ་དང་། །དྲ་ཕྱེད་ཤར་བུ་མདའ་ཡབ་བོ། །ཞེས་བཞི་ལས། རྩིག་པ་ནི་མདའ་ཐིག་དང་། དབུས་ཀྱི་བར་ལ་ཆ་ཆེན་དྲུག་ཡོད་པའི་ལྔ་པ་དབུས་དོར། མཐའ་གཉིས་གདབ་པའི་ཆ་ཕྲན་གཅིག་ནི་ཞེང་ཚད་ཡིན་ལ། དཔངས་སུ་ཆ་ཕྲན་བཅུ་དྲུག་རྩིག་པ་རིམ་པ་ལྔ་ནི། རྒྱ་གར་བ་ཁ་ཅིག་སྟེང་ནས་སྟེང་དུ་བརྩེགས་པར་འདོད་ཀྱང་། རྡོ་རྗེ་རྩེ་མོ་ལས། ཕྱི་ནང་དུ་སྦྲགས་ནས་ཡོད་པར་བཤད་པ་དང་འགལ་ལོ། །བརྩིག་པའི་རིམ་པ་ནི། ཡེ་ཤེས་དང་ཕྱོགས་ལ་དགོངས་པ་གཉིས་ལས། འདིར་ཕྱི་མའོ། །དེ་ལྟར་རྩིག་པ་ལྔ། སྒོ་མདུན་དུ་སྒོ་ཁྱུད། སྒོ་འགྲམ། སྒོ་ལོགས་གྱི་བར་དུ་བྲི་བ་ལྟར་འགྲོ་ལ། སྒོ་ཁྱུད་སོགས་ཀྱི་ཚད་ལ་བཤད་ཚུལ་མི་འདྲ་བ་གསུམ་འབྱུང་ཡང་། འདིར་སྒོ་ཁྱུད་གཉིས་ཆ་ཆེན་རེ་རེར་མཉམ། འགྲམ་ལོགས་གཉིས་ཆ་ཕྲན་གཉིས་རེར་མཉམ་པའི་ལུགས་ཏེ། དེ་ལྟར་ན་སྒོ་ལོགས་ཀྱི་རྩིག་ངོས་དང་། རྡོ་རྗེའི་ལྟེ་བའི་མཐའི་བར་ལ་ཆ་ཕྲན་གཅིག་ཡོད། གཉིས་པ་ཕ་གུ་ནི། དཔངས་ཆ་ཕྲན་གཅིག་ལ་རྒྱ་ཆ་ཕྲན་ཕྱེད་གཉིས་བྱས་པའི་ནང་མཐའི་རྩིག་པ་དང་མཉམ་ལ། ཆ་ཕྲན་ཕྱེད་ཕྱིར་བ་གམ་དུ་འཕྱར་བ། ཁ་དོག་སེར་པོ། རིན་པོ་ཆེ་སྣ་ཚོགས་ཀྱི་ཕྲ་ཟུར་གསུམ་པ་དང་། གྲུ་བཞི་དང་། ཟླུམ་པོའི་དབྱིབས་ཅན་གྱིས་མཛེས་པ། དེའི་སྟེང་དྲ་ཕྱེད་ནི། དཔངས་སུ་ཆ་ཕྲན་གཉིས་བར་སྟོངས་སུ་ཡོད་པའི་སྐབས་སུ་སྟེང་གི་གདུང་ལེབ་འདེགས་བྱེད་བྲེ་ཕུལ་བཞི་བརྩེགས་རེ། དཔངས་སུ་ཆ་ཕྲན་ཕྱེད་རེ། སྲིད་དུ་གོང་མ་གོང་མ། ཆ་ཕྲན་གཉིས་སུ་ཕྱེད་རེ་གཡས་གཡོན་དུ་རིང་བ། ཕྱི་ནང་དུ་ཆ་ཕྲན་གཅིག་དེའི་སྟེང་དུ་གསེར་གྱི་སྐ་རགས། དཔངས་ཐིག་སྐུད་གང་། རྒྱར་ཆ་ཆེན་གཅིག་དང་ཐིག་སྐུད་གང་ལྷག་ཙམ་ཡོད་པ། ནང་མཐའ་བྲེ་ཕུལ་དང་མཉམ་པ། ཕྱིར་ཅུང་ཟད་འཕྱར་ཡོད་པ་དེ་ལྟ་བུའི་གདུང་ལེབ་བཞི་པོ་ཡང་། ཆོས་གོས་ཀྱི་ལྕགས་རི་ལྟར་ཟུར་བསྒྲིགས་ནས་བྲེ་ཕུལ་གྱིས་བཏེག་པའི་གདུང་གི་ཕྱི་ངོས་སུ་ཆུ་སྲིན་མ་ག་རའི་ཁ་ནས་འཕྱང་བའི་མུ་ཏིག་གི་ཆུན་འཕྱང་། མཆོག་དབུས་ན་ཡོད་པའི་དྲ་བ་དང་། མཆོག་མཐའ་ན་ཡོད་པའི་དྲ་བ་ཕྱེད་པས་སྤྲས་ཤིང་། བྲེ་ཕུལ་གྱིས་བར་སྟོང་རྣམས་མཛེས་པར་བྱས་པ། བཞི་པ་ཤར་བུ་ནི། གདུང་ལེབ་དང་ནང་གི་གདུང་ཟླུམ་གཉིས་དཔངས་མཉམ་པོར་བྱས་པའི་སྟེང་ནས་ཁྱམས་ཀྱི་ཐོག་ཕུབ་པའི་བྱ་འདབ་ཆ་ཕྲན་གཉིས་ཕྱིར་ལྷག་པའི་ཕྱམ་སྣར་རིན་པོ་ཆེ་ལས་གྲུབ་པའི་སྤྱི་བླུག་མཆུ་མེད་པ་ཐུར་དུ་ལྡོག་པ། དཔངས་ཆ་ཕྲན་རེ་ཡོད་པས་སྤྲས་པ། ལྔ་པ་མདའ་ཡབ་ནི། ཤར་བུའི་སྟེང་ཐད་ཀྱི་གྱེན་དུ་འགྲེངས་ཏེ་བསྐོར་བ། དབྱིབས་མཆོད་རྟེན་བང་རིམ་བཞི་མ་ལེབ་མོར་བྱས་པ་ལྟ་བུའོ། །དེ་ཡན་ཆད་ཀྱིས་ཐོག་ཡས། གདུང་ལེབ་མན་ཆད་ལ་ཆ་ཕྲན་བཅུ་དགུ་ལྔ་ཆ་གཅིག་ཡོད་ཚུལ་དང་། ཤར་བུ་མདའ་ཡབ་དང་བཅས་པའི་བྱེད་ཚུལ་བསྟན་ཟིན་ཏོ། །གསུམ་པ་སྟེང་ཐོག་འབུབས་ཚུལ་ནི། སྟེང་ཐོག་ཀ་བ་ཤིང་བརྩེགས་དང་། །གདུང་དང་ཐོག་ཕུབ་རིམ་གསུམ་མོ། །དང་པོ་ཀ་བ་ནི། སྣ་ཚོགས་རྡོ་རྗེའི་ལྟེ་བའི་སྟེང་དུ་ལྷ་སྣམ་ཕྱོགས་མདོག དཔངས་ཆ་ཕྲན་གཅིག་པའི་སྟེང་དུ་འཛུགས་ཏེ། དེའང་རྩ་ཐིག་དང་ཚངས་ཐིག་འཛོམས་པའི་གཡས་གཡོན་གྱིས་གདུང་ཐུང་རྒྱུད་དུ་ཆ་ཕྲན་ལྔ་རེ་ཕྱིན་སར་ཆ་ཕྲན་བཅུ་དྲུག་གི་དཔངས་དང་ལྡན་པའི་ཀ་བ་འཁོར་ལོ་ལ་སོགས་པ་རིགས་བཞིའི་མཚན་མས་མཛེས་པའི་ཀ་བ་ཕྱོགས་རེར་གཉིས་གཉིས་བརྒྱད་དང་ལྡན་པ། གཉིས་པ་ཤིང་བརྩེགས་ནི། ཀ་གཞུ་ལ་སོགས་པའི་ཤིང་བརྩེགས་བྲེ་ཕུལ་གྱི་རྣམ་པ་ཅན། དཔངས་ཆ་ཕྲན་གཅིག་དང་ལྔ་ཆ་གཅིག་ཡོད་པ། གསུམ་པ་གདུང་ནི། ཀ་གཞུའི་སྟེང་དུ་ཆ་ཕྲན་གཅིག་པའི་གདུང་ཐུང་རྡོ་རྗེ་རྩེ་གསུམ་པས་མཚན་པ། བཞི་པ་ཐོག་ཕུབ་ལ། སྔར་ལྟར་ནང་གི་གདུང་ཟླུམ་དང་ཕྱིའི་གསེར་གདུང་མན་ཆད་མཉམ་པོར་ཡོད་པའི་སྟེང་དུ་ཕྱམ་རྣམས་གདུང་ནས་ཕྱི་གྲུ་བཞི་ལ་ནང་ཟླུམ་པོའི་ཚུལ་གྱིས་ལེགས་པར་ཕུབ་པའི་ནང་གི་རྒྱ་མཐོང་སྒོར་མོ་ལྟ་བུ་སྟོང་པར་ཡོད་པའི་གདུང་ཟླུམ་གྱི་སྟེང་དུ་རྩིག་ཟླུམ་ཕྱོགས་མདོག་ཅན་གྱི་དཔངས་ལ་ཆ་ཕྲན་གསུམ། དེའི་སྟེང་དུ་ཕ་གུ་ཆ་ཕྲན་གཅིག་དྲ་ཕྱེད་གདུང་ལེབ་བསྡོམས་པས་དཔངས་ལ་ཆ་ཕྲན་གཉིས། དེའི་སྟེང་དུ་ཆ་ཕྲན་གཅིག་པའི་ཐལ་གདུང་བཞིའི་མིག་མང་རིས་སུ་བྲིས་ནས་ཕྱོགས་མཚམས་ཀྱི་དྲ་མིག་བརྒྱད་མཛེས་པར་ཕུབ་སྟེ། ཕྱི་རུ་ཇི་ལྟར་འཚམས་པའི་བྱ་འདབ་ཟླུམ་པོའི་སྣ་ལ་མདའ་ཡབ་དང་པུ་ཤུས་མཛེས་པར་བྱས་པའོ། །དེ་སྟེང་དབུས་ཀྱི་རེ་མིག་གྲུ་བཞི་པའི་གདུང་སྟེང་དུ་རྩིག་པ་སྔོན་པོ་གྲུབ་བཞི་པའི་དཔངས་ལ་ཆ་ཕྲན་གསུམ། ཕ་གུ་ལ་ཆ་ཕྲན་ལྔ་ཆད་པ་གཅིག བྲེ་འབུལ་གདུང་ལེབ་དང་བཅས་པའི་དཔང་ལ་ཆ་ཕྲན་གཉིས། དེའི་སྟེང་གྲུ་བཞིར་ཕུབ་པའི་གཡབ་ནི་གྲུ་བཞི་ལ་མདའ་ཡབ་དང་པུ་ཤུས་མཛེས་ཤིང་། རྩེ་མོ་རྡོ་རྗེ་རིན་པོ་ཆེ་ལྟ་བུས་བརྒྱན་པ། གཞན་ཡང་སྟོད་སྨད་ཀྱི་ཐོག་རྒྱུན་གྱི་ཕྱི་མཐའ་རྣམས་དང་སྒོ་ཁྱུད་སྒོ་འགྲམ་རྣམས་ཀྱི་སྟེང་དུ་གོས་དང་འཕན་ལ་སོགས་པའི་རྒྱན་སྣ་ཚོགས་པས་བརྒྱན་པའོ། །འདི་མན་ཆད་རྒྱ་དཔང་མཉམ་པོ་ཡིན་ཏེ། ཟླུམ་པོ་འཁོར་བཅས་ལ་ཆ་ཕྲན་དྲུག ཐལ་གདུང་ལ་ཆ་ཕྲན་གཅིག གྲུབ་བཞི་འཁོར་བཅས་ལ་ཆ་ཕྲན་དྲུག་ལ་ལྔ་ཆ་གཅིག་ཆད་པ། དེ་ལྟར་ན་ཆ་ཕྲན་བཅུ་གསུམ་ལ་ལྔ་ཆ་གཅིག་ཆད་པའི་སྔར་གྱི་རྣམས་དང་སྡོམས་པས་ཆ་ཕྲན་སོ་གཉིས་འབྱུང་བའི་ཕྱིར་རོ། །བཞི་པ་སྒོ་ནི། ཆེ་ཆུང་གཉིས་ལས། འདིར་ཆུང་བ་སྟེ། དཔང་ཆ་ཆེན་གཉིས་པ། སྒོ་ལོགས་སོགས་ཀྱི་དཔང་ལ་ཆ་ཕྲན་དགུ་བྱས་པའི་ཆ་ཕྲན་བརྒྱད་ཀྱི་སྟེང་དུ་བཞག་པའི་སྒོ་ལོགས་ཀྱི་བརྩིག་གདོང་ཕན་ཚུན་ཀྱི་སེབ་དུ་གདུང་སྣེ་གཏད་ལ་སྒོ་ཁྱུད་སོགས་ཀྱིས་ཐོག་མཉམ་པར་ཕུབ་སྟེ། སྲབ་འཐུག་ཀྱང་རྩིག་པ་དང་ཁ་དང་ཆོད་འོང་བ་དགོས་ཤིང་། དེ་ལྟ་བུའི་གདུང་ལ་ཆ་ཕྲན་ཕྱེད་པའི་སྟེང་དུ། རྩིག་པ་ཆ་ཕྲན་ཕྱེད་འོང་སྟེ། བྲི་བྱ་ལ་ཡ་ཕུབ་ཀྱི་རྩིག་པ་འོང་བ་དང་མཐུན་ནོ། །འདིའི་ཐོག་གི་སྒོ་ཁྱུད་འགྲམ་མཚམས་སུ་ཡ་ཐེམ་མ་ཐེམ་གྱི་དཔངས་ལ་ཆ་ཕྲན་ཕྱེད་རེ་དང་། གཡས་གཡོན་གྱི་སྒོ་སྐྱེས་ལ་ཆ་ཕྲན་བཞི་ཆ་རེ་ཡོད་པའི་རི་བཞི་བསྒྲིགས་མ། དཔངས་ལ་ཆ་ཆེན་གཉིས་པའི་སྒོ་གླེགས་གཉིས་སྤྲད་གྱི་ཚུལ་དུ་སྦྱར་བས་ལེགས་པར་འབྱུང་ངོ་། །འདོད་སྣམ་ནི་ཁ་དོག་དམར་པོ་རྒྱར་ཆ་ཕྲན་གཉིས་པ། རྩིག་པའི་རྩ་བར་སྒོ་ཁྱུད་ཀྱི་ཕྱི་རོལ་ལ་ཐུག་པའི་བར་དུ་སླེབ་པ་བྲི་བྱ་དང་མཐུན་ནོ། །ལྔ་པ་རྟ་བབས་ལ་ལུགས་མང་ཀྱང་། འདིར་སྒོ་ཚད་གཅིག་མ་ཡིན་པས་དེའི་ལུགས་སུ་བཤད་ན། སྒོ་ལོགས་ཀྱི་རྩིག་ངོ་ནས། གཡས་གཡོན་དུ་ཆ་ཕྲན་རེ་རེ་སོང་པར་རྡོ་རྗེའི་ལྟེ་བའི་སྟེང་གི་ཕྱི་མཐར་ཀ་བ་རེ་དང་། དེའི་ཐད་ཀྱི་འདོད་སྣམ་གྱི་རྩ་བར་ཡང་ཆ་ཕྲན་ལྔ་པའི་ཀ་བ་རེ་བཙུགས་པའི་སྟེགས་སུ་རྟ་བབས་སྣམ་བུ་དང་པོ་ཁོར་མར་བཏང་བའི་དཔངས་ཆ་ཕྲན་གཅིག་པ། གཡས་གཡོན་གྱི་ཞེང་ལ་ཆ་ཕྲན་གསུམ་རེ་ཡོད་པའི་ནང་མཐའ་སྒོ་ལོགས་ཀྱི་རྩིག་པ་ལ་སྦྱར་བ། ཕྱི་མཐའ་ཁ་རྒྱན་གྱི་མཐའ་ནོན་པ། དེའི་སྟེང་སྣམ་བུ་གཉིས་པ་ཡང་སྒོ་ལོགས་ལ་སྦྱར་ནས་འཁོར་མོར་བཏང་བའི་གཡས་གཡོན་གྱི་རྒྱ་ལ་ཆ་ཕྲན་གཉིས་རེ་ཡོད་པའི་ཕྱི་མཐའ་ཀ་བ་དང་མཉམ་པ། དེའི་སྟེང་སྣམ་བུ་གསུམ་པ་ཞེས་དང་དབང་གཉིས་ཀ་ལ་ཆ་ཕྲན་གཅིག་ཡོད་པ་སྒོ་ལོགས་ལ་སྦྱར་ཏེ་འཁོར་མོར་སྣང་ངོ་། །སྣམ་བུ་བཞི་པ་ནི་གཡས་གཡོན་གྱི་སྒོ་ལོགས་ཀྱི་རྩིག་པ་ལས་ཆ་ཕྲན་གཅིག་ཡར་ལྷག་ནས་རང་གྲུབ་ཀྱི་ཚུལ་དུ་འབྱུང་ཞིང་། སྒོ་མདུན་གྱི་བང་རིམ་གསུམ་པའི་སྟེང་དུ་སྣམ་བུ་བཞི་པ་སྲིད་དུ་ཆ་ཕྲན་བཅུ་ཡོད་པ་གཅིག་སྒོ་ལོགས་ཀྱི་གདོང་ལ་སྦྱར་བས་རྩིག་པ་དང་མཉམ་པ་འབྱུང་སྟེ་སྣམ་བུ་བཞི་པ་མན་ཆད་ཀ་བ་དང་བཅས་པའི་དཔངས་ལ་ཆ་ཕྲན་དགུ་ཡོད་པ་ལྟར་སྒོ་ལོགས་ཀྱི་རྩིག་པའི་དཔངས་ལ་ཆ་ཕྲན་དགུ་ཡོད་པ་གཉིས་མཚུངས་སོ། །འདིའི་སྒོ་མདུན་གྱི་སྣམ་བུ་བཞི་ལ་ཁ་དོག་གི་རིམ་པ་ལ་མ་གཏོགས་བང་རིམ་གྱི་རྣམ་པ་མེད་ལ། གཡས་གཡོན་དུ་བང་རིམ་བཞི་ཐེམ་སྐས་ཀྱི་ཚུལ་དུ་ཐིག་ལ་ཡོད་པ་ལྟར་དངོས་སུ་འབྱུང་ཞིང་། རྟ་བབས་ཀྱི་མདུན་དུ་གླང་རྒྱབ་མིག་གསུམ་པའི་རྣམ་པ་ཅན་སྐོལ་བའི་ནམ་མཁའ་ལ་དྲ་བ་དང་དྲ་བ་ཕྱེད་པ་འཕྱང་བ། ཀ་རྒྱན་གྱི་གླང་པོ་ཆེའི་སྟེང་དུ་སེང་གེ་འཁྱིལ་པའི་ལག་པ་ཡ་གཅིག་གིས་རྟ་བབས་ཀྱི་སྣམ་བུ་འདེགས་པའོ། །རྟ་བབས་བཞིའི་སྟེང་དུ་ཆོས་འཁོར་གྱི་གདན་གྱི་པདྨ་དཔངས་ཆ་ཆུང་གཅིག་རྒྱར་ཆོས་འཁོར་དང་མཉམ་པ་དེའི་སྟེང་དུ་ཆོས་འཁོར་རྩིབས་བརྒྱད་པའམ། བཅུ་གཉིས་པ་ཆུ་ཞེང་དུ་ཆ་ཆུང་གཉིས་ཡོད་པ། དེའི་སྟེང་དུ་གདུགས་ཆ་ཆུང་གཅིག་གི་ཚད་ལ་ཕྱེ་གདུགས་ཀྱི་ངོ་བོ་དང་ཕྱེད་ཡུ་བ་ལ་ཡོད་པ། ཆོས་འཁོར་གྱི་གཡས་གཡོན་གཉིས་སུ་ཆ་ཆུང་རེ་དོར་བར་རི་དྭགས་ཀྲྀ་ཎ་ས་རི་གཉིས་དཔངས་ཆ་ཕྲན་ཕྱེད་དང་གཉིས་ཆོས་འཁོར་ལ་ཁ་བལྟ་བ། གཞན་ཡང་བ་དན་དང་། དྲིལ་བུ་དང་བཅས་པ་དང་། རིན་པོ་ཆེའི་ཡུ་བ་ཅན་གྱི་རྔ་ཡབ་ལ་སོགས་པའི་རྒྱན་སྣ་ཚོགས་པས་མཛེས་པར་བྱས་པའོ། །ཞེས་པ་འདི་ཡང་རྒྱལ་བ་མུས་པ་ཆེན་པོ་རྡོ་རྗེ་འཆང་སངས་རྒྱས་རྒྱལ་མཚན་གྱི་གསུང་གི་བདུད་རྩི་མྱོང་བའི་སྐལ་བ་བཟང་པོ་ཅན་ས་སྐྱ་པ་ཤཱཀྱའི་དགེ་བསྙེན་ཐེག་པ་མཆོག་གི་རྣལ་འབྱོར་པ་ངག་དབང་ཀུན་དགའ་བསོད་ནམས་ཀྱིས་མྱུར་བ་ཉིད་དུ་སྦྱར་བ་དགེ་ལེགས་སུ་གྱུར་ཅིག། །།མངྒ་ལཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེས་ཞབས།
གཞལ་ཡས་ཁང་གི་རྣམ་བཤད་སྐལ་བཟང་རྣམས་ཀྱི་མ་རིག་པའི་ལིང་ཐོག་སེལ་བའི་མིག་ཐུར།

Thubten